กองทัพเรือ ค้นหาผู้สูญหาย เรือหลวงสุโขทัย ต่อเนื่อง พร้อมขอความร่วมมือประชาชนหากพบสิ่งบ่งชี้ใดๆ ให้รีบแจ้ง ศรชล. ในแต่ละพื้นที่
พลเรือเอก ปกครอง  มนธาตุผลิน  โฆษกกองทัพเรือ เปิดเผยถึงการค้นหาผู้สูญหายจากเหตุการณ์เรือหลวงสุโขทัยอับปาง อีก 5 นาย ว่า กองทัพเรือ ยังคงค้นหาอย่างต่อเนื่อง   พร้อมทั้งได้ประสานไปยัง ศูนย์อำนวยการรักษาผลประโยชน์ของชาติทางทะเล (ศรชล.) โดย ศรชล.ภาค 1 ศรชล.ภาค 2  ศรชล.จ.ประจวบคีรีขันธ์  ศรชล.จ.ชุมพร ศรชล. สุราษฎร์ธานี  รวมถึง เจ้าหน้าที่อุทยานแห่งชาติ ตลอดจนผู้นำท้องถิ่นที่มีพื้นที่ติดชายทะเล  และ หน่วยกู้ภัยให้เฝ้าระวังและประชาสัมพันธ์ขอความร่วมมือกับประชาชนในพื้นที่ หากมีการตรวจพบร่าง หรือสิ่งบ่งชี้ใดๆก็ตาม  ขอให้รีบแจ้งมายัง ศรชล. ของแต่ละพื้นที่ทันที  ซึ่งผลการปฏิบัติจนถึงขณะนี้ยังไม่มีการพบผู้สูญหายเพิ่ม  ซึ่งหากมีความคืบหน้าทางสำนักงานโฆษกกองทัพเรือ  จะแจ้งให้ทราบในโอกาสต่อไป